En billet til to zoner i København vil falde knap 1,70 kroner, mens aarhusianerne slipper 1,40 kroner billigere for samme type billet, hvis man drysser regeringens halve milliard kroner jævnt ud over landet.

Det viser et regnestykke, som trafikforsker på Roskilde Universitet Per Homann Jespersens har lavet, nu da regeringen har droppet betalingsringen og valgt at give penge til billigere billetter.

- Det er noget i størrelsesordenen syv procent, hvis priserne sænkes på pendlerkort, klippekort og kontantbilletter, siger Per Homann Jespersen.

Han baserer sine beregninger på en vismandsrapport fra 2006 og har så fremskrevet tallene, så man kan se, hvad en halv milliard kroner vil give i rabat i dag.

Ser man på, om syv procent billigere busbilletter kan fjerne bilkøerne, så er svaret ifølge Per Homann Jespersen nej. Han henviser blandt andet til, at trafikselskaberne i 1999 fik lov til at sænke priserne med 10 procent.

- Man kunne knap nok registrere det i antallet af passagerer, siger Per Homann Jespersen.

Trafikforsker på DTU Transport Mogens Forsgerau er enig. Hvis man tager udgangspunkt i syv procent billigere billetter, så er det hans vurdering, at det kun vil få omkring en promille af bilisterne til at droppe livet bag rattet.

- Ved at sænke priserne 500 millioner kroner får man flere passagerer, men det er ikke bilisterne. Mange af dem, der kører med bus allerede, vil måske tage en ekstra tur. Mens det også vil få flere til at vælge cyklen fra, siger Mogens Forsgerau.

Regeringen vil ud over den halve milliard kroner også give en halv milliard kroner til at forbedre den offentlige trafik.

Her vurderer begge trafikforskere, at man kan få bedre løbende vedligeholdelse af tog. Dermed vil man have flere tog og færre aflysninger, men heller ikke på den konto tror de, at man kan hente mange bilister over i den offentlige trafik.

Regeringen har endnu ikke oplyst, hvor prisen falder, og om man for eksempel vil belønne pendlerne og give besparelserne på pendlerkortene.

/ritzau/